Vermiste vrou se lyk gevindXolisile Gchonco. Foto: Verskaf Die liggaam van ŉ 30-jarige vrou wat sedert 2 Februarie vermis was, is Donderdag in ŉ vlak graf opgespoor. Kol. Thembeka Mbhele, polisiewoordvoerder van KwaZulu-Natal, het gesê die vrou se liggaam is in die Mpola-omgewing in Mariannhill, Pinetown, gevind. “Die vrou is op 2 Februarie as vermis aangemeld en ŉ ondersoek is van stapel gestuur. Die Mariannhill-polisie het later ŉ saak van moord ondersoek wat tot die inhegtenisneming van ŉ 36-jarige verdagte gelei het,” het Mbhele gesê. Die man sal van moord aangekla word en moet binnekort in die Pinetown-landdroshof verskyn. Die vrou is intussen geïdentifiseer as Xolisile Gchonco. Sy is die laaste keer gesien toe sy haar woonplek in Mpola verlaat het. Die oorsaak van haar dood is nog nie bekendgemaak nie.